《登楼晚眺次韵 其一》
明代·史谨

并马登临望九畿，层楼高处与天齐。六朝胜槩遗江左，三峡云山接瀼西。

纵饮绿醅寒力劲，醉歌金缕夕阳低。明朝何处重携手，黄四娘家花满蹊。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。